ช้อน 12 หุ้นเด่น! ช่วงดัชนีพักฐานSET บ่ายซึมตัวหลังไร้ปัจจัยใหม่
SET เช้าแกว่งแคบไร้ปัจจัยหนุน แม้วันนี้มีประชุมครม. ส่วนการประชุมกนง.วันที่ 16 ก.ย. นี้ คาดคงอัตราดอกเบี้ย ดังนั้นมองความผันผวนในระหว่างวันยังมีอยู่ ด้านตลาดภูมิภาคเช้านี้แกว่งบวก-ลบมากกว่าบ้านเรา ต่างเฝ้ารอการประชุม FOMC ชี้ทิศทางอัตราดอกเบี้ยสหรัฐ คาดบ่ายดัชนีฯซึมตัว โดยมีแนวรับ 1,371 จุด แนวต้าน 1,386 จุด
15 ก.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (15 ก.ย.) แกว่งแคบไร้ปัจจัยหนุน แม้วันนี้มีประชุมครม. ส่วนการประชุม กนง. ในวันที่ 16 ก.ย. นี้ คาดคงอัตราดอกเบี้ย ดังนั้นมองความผันผวนในระหว่างวันยังมีอยู่ ด้านตลาดภูมิภาคเช้านี้แกว่งทั้งบวกและลบมากกว่าบ้านเรา ต่างยังเฝ้ารอการประชุม FOMC ชี้ทิศทางอัตราดอกเบี้ยสหรัฐ
นักวิเคราะห์คาดช่วงบ่าย คงซึมตัวต่อ พร้อมให้แนวรับ 1,371 จุด ส่วนแนวต้าน 1,386 จุด ขณะที่ มองเป็นโอกาส “ซื้อ” เมื่อ SET พักฐานมาที่แนวรับ 1,360 จุด เช่น BLA-CK-STEC-SEAFCO-SCC–KTB-CPALL-KTC–TMB–INTUCH-TRUE และ DIF
 
นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยในช่วงเช้านี้แกว่งในกรอบแคบ และวอลุ่มเทรดยังเบาบางช่วงต้นชั่วโมงแรก ดังนั้นจึงมองว่าความผันผวนในระหว่างวันยังมีอยู่ และวันนี้ตลาดยังไม่มีมีปัจจัยใหม่เข้ามา ซึ่งมีเพียงการประชุมคณะรัฐมนตรี (ครม.) คาดว่าไม่มีประเด็นใหม่ ส่วนการประชุมคณะกรรมการนโยบายการเงิน (กนง.) ในวันที่ 16 ก.ย.นี้ ตลาดคาดว่าน่าจะคงอัตราดอกเบี้ยไว้ก่อน
ด้านตลาดหุ้นภูมิภาคเคลื่อนไหวทั้งในแดนบวกและลบ แต่มากกว่าตลาดบ้านเรา แม้ว่าตลาดยังเฝ้ารอดูการประชุมคณะกรรมการกำหนดนโยบายการเงินของธนาคารกลางสหรัฐ (FOMC) เกี่ยวกับทิศทางอัตราดอกเบี้ยของสหรัฐ
แนวโน้มการลงทุนบ่ายนี้ คาดตลาดหุ้นไทยคงซึมตัว พร้อมให้แนวรับ 1,371 จุด ส่วนแนวต้าน 1,386 จุด
 
บล.ธนชาต ระบุในบทวิเคราะห์ (15 ก.ย.) SET เคลื่อนไหวในกรอบแคบตลอดช่วงเช้าที่ผ่านมา รอความชัดเจนจากการประชุม FOMC กลางสัปดาห์นี้ ขณะที่การประชุมธนาคารกลางญี่ปุ่นมีมติคง QE มูลค่า 80 ล้านล้านเยน/ปีต่อไป สำหรับการประชุม กนง.วันพรุ่งนี้คาดคงดอกเบี้ยที่ 1.50% ต่อเนื่อง รอผลจากการดำเนินนโยบายการคลังของรัฐบาลมูลค่า 2.36 แสนล้านบาทไปก่อน
โดย Downside ของการปรับลดดอกเบี้ยที่ลดลง จะทำให้ความเสี่ยงในการตั้งสำรองของ BLA จำกัดมากขึ้น ขณะที่คาดการณ์ผลการดำเนินงานผ่านจุดต่ำสุดไปแล้วในปีก่อน แนะนำ “ซื้อ” ด้วยเป้าหมายพื้นฐาน 60 บาท ขณะที่ทางเทคนิคมีสัญญาณ “ซื้อ” ตั้งแต่เมื่อวานนี้ เป้าหมายระยะสั้นที่ 53.75 บาท
ขณะที่ มองเป็นโอกาส “ซื้อ” เมื่อ SET พักฐานมาที่แนวรับ 1,360 จุด โดยเน้นการเข้าซื้อหุ้นกลุ่มที่ได้รับผลดีจากการลงทุน และการบริโภคภายในประเทศ เหมือนเดิม รวมไปถึงหุ้นกลุ่มสื่อสารที่ได้รับผลดีจากความชัดเจนประมูลคลื่น 900MHz และ 1800MHz ปลายปีนี้ โดยเราแนะนำ:-
1. Infrastructure: “ซื้อ” CK-STEC-SEAFCO-SCC และ KTB
2. Consumption: “ซื้อ” CPALL-KTC และ TMB
3. Telecom: “ซื้อ” INTUCH และ “เก็งกำไร” TRUE (แนวต้าน 11.90 บาท) และ “ซื้อ” DIF สำหรับนักลงทุนที่ต้องการ Dividend Yield สูง 7.1% ในปี 2015-16 คาดสรุป Deal ให้ DTAC เช่าเสาโทรคมนาคมเพิ่ม 200-300 เสา เร็วๆ นี้
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 3,284.65 ล้านบาท ปิดที่ 5.90 บาท เพิ่มขึ้น 0.05 บาท
ITD มูลค่าการซื้อขาย 929.74 ล้านบาท ปิดที่ 8.40 บาท เพิ่มขึ้น 0.05 บาท
TRUE มูลค่าการซื้อขาย 653.09 ล้านบาท ปิดที่ 10.20 บาท ไม่เปลี่ยนแปลง
CPF มูลค่าการซื้อขาย 577.36 ล้านบาท ปิดที่ 21.30 บาท เพิ่มขึ้น 0.10 บาท
AOT มูลค่าการซื้อขาย 522.08 ล้านบาท ปิดที่ 273.00 บาท เพิ่มขึ้น 2.00 บาท
 
ที่มา: สำนักข่าวอินโฟเควสท์